**Henning Bjarnøy** (født 16. april 1964) er en norsk tidligere fotballspiller.

Henning Bjarnøy vokste opp på Tveita i Oslo. Han bestemte seg tidlig for å satse på fotball. Med store mengder egentrening gikk han gradene fra de yngste lagene hos Vålerenga, og markerte seg tidlig på klubbens A-lag og på aldersbestemte landslag. Han ble tatt opp i klubbens A-stall i januar 1981. Samme året scoret han bare to minutter ut i seniordebuten 27. september som innbytter mot Moss på Melløs stadion. Med spilletid i de påfølgende siste tre kampene av sesongen skapte han oppsikt med sine fem mål på fire kamper i sin første seniorsesong for et Vålerenga-lag som vant seriemesterskapet.

I håp om en karriere som profesjonell fotballspiller i utlandet skrev han brev til flere utenlandske klubber. Han fikk napp hos Norwich, som i 1980 inviterte ham over til det første av flere opphold i klubben. Etter 1981-sesongen var ferdigspilt i Norge, tilbragte han sitt andre opphold hos Norwich. Pga datidens regler som regulerte norsk fotball som amatørfotball, betalte Bjarnøy oppholdet i Norwich av egen lomme. Hans målbevisste satsing mot et liv som profesjonell spiller ga ham tilnavnet «Proffen».

Etablert på Vålerengas høyre flanke, fikk Bjarnøy sin landslagsdebut som 19-åring mot Finland 26. oktober 1983. Bjarnøy scoret det siste av Norges fire mål i 4-2 seieren på Melløs stadion. Senere på året dro Bjarnøy på nytt opphold hos Norwich. Krav til A-landslagsspill for å oppnå arbeidstillatelse i Storbritannia hadde tidligere forhindret Norwich fra å kunne skrive kontrakt med ham. Men selv med landskamper i bagasjen fikk han ikke innvilget arbeidstillatelse.

Bjarnøy slet mye med skader. Han har tillagt belastningen fra stor treningsmengde gjennom mange år som sannsynlig årsak til alle skadene. Etter sin niende operasjon fikk han beskjed om å legge opp. I en alder av 26 var fotballkarrieren på toppnivå over. Fra Vålerenga gikk han i 1991 til den daværende 3.-divisjonsklubben Lillehammer som sikret hans tjenester ved å betalte 10 000 kroner til Vålerenga og 15 000 kroner til Bøler, som han hadde takket ja til å trene.

Spillerkarriere
---------------

| Sesong | Klubb | Land | Nivå | Liga | Kamper | Mål
  |
| --- | --- | --- | --- | --- | --- | --- |
| 1981 | Vålerenga | Norges flagg | 1
  | 1. divisjon | 4
  | 5
  |
| 1982 | Vålerenga
  | Norges flagg | 1
  | 1. divisjon | 13
  | 0
  |
| 1983 | Vålerenga
  | Norges flagg | 1
  | 1. divisjon | 15
  | 4
  |
| 1984 | Vålerenga
  | Norges flagg | 1
  | 1. divisjon | 16
  | 3
  |
| 1985 | Vålerenga
  | Norges flagg | 1
  | 1. divisjon | 7
  | 0
  |
| 1986 | Vålerenga
  | Norges flagg | 1
  | 1. divisjon | 5
  | 0
  |
| 1987 | Vålerenga
  | Norges flagg | 1
  | 1. divisjon | 17
  | 0
  |
| 1988 | Vålerenga
  | Norges flagg | 1
  | 1. divisjon | 21
  | 1
  |
| 1989 | Vålerenga
  | Norges flagg | 1
  | 1. divisjon | 15
  | 2
  |
| 1990 | Vålerenga
  | Norges flagg | 1
  | Eliteserien | 3
  | 0 |

Referanser
----------

1. ↑   transfermarkt.com, Transfermarkt spiller-ID 250093, besøkt 9. oktober 2017[Hentet fra Wikidata]
2. ↑  Tom W. Johannessen (22. oktober 1983). «Finale uten favoritt». *Aftenposten*. s. 28.
3. ↑  Håkon Dehlin (10. oktober 1981). ««Stjerneskudd» med store mål!». *Aftenposten*. s. 26.
4. ↑  Tor Bjørnar Holmlund (23. oktober 1997). ««Proffen» som trente for mye». *Aftenposten*. s. 30.
5. ↑  Sondre Mikal Knutsen (17. desember 2002). «Vålerenga venter på en ny Bjarnøy». *Aftenposten*. s. 24.
6. ↑  «Resultatbørsen». *Dagbladet*. 25. april 1991. s. 32.

Eksterne lenker
---------------

* (en) Henning Bjarnøy – Transfermarkt Rediger på Wikidata

* (en) Henning Bjarnøy – WorldFootball.net Rediger på Wikidata

* (en) Henning Bjarnøy – EU-Football.info Rediger på Wikidata

* (no) Henning Bjarnøy – Norges Fotballforbund Rediger på Wikidata